Publication: Magyar Közlöny
Issue: MK-2000-71 (Year: 2000, Number: 71)
Era: 1990-2004
Section: történő csatlakozásáról és a Szerződés szövegének kihirdetéséről szóló 1999. évi I. törvényt (a továbbiakban: Ész.). A
Paragraph Index: 433

3. Az Alkotmánybíróság megjegyzi, hogy az Ész. 9. Cikke alapján a Magyar Köztársaságnak módja van nukleáris fegyverek esetleges telepítése vagy annak megtagadása ügyében véleményt formálni és nyilatkozni. Ilyen nyilatkozat megtételére — elvileg — bármikor sor kerülhet az Országgyűlés, illetőleg a Kormány részéről. A Magyar Köztársaság a nukleáris fegyverek telepítése elleni nyilatkozatot az Ész. törvénybe iktatásakor nem tett. Ez azonban nem zárja ki azt a lehetőséget, hogy a jövőben a nukleáris fegyverek magyarországi telepítése ügyében nyilatkozatot tegyen az Országgyűlés, illetőleg a Kormány az Ész. 9. Cikkében meghatározott szervekben. A nukleáris fegyverek telepítését ellenzőknek természetesen joguk van minden alkotmányos eszköz (pl. gyűlések, tüntetések szervezése, petícióhoz aláírások gyűjtése) igénybevételére annak érdekében, hogy az Országgyűlést vagy a Kormányt ilyen tartalmú nyilatkozat megtételére késztessék, azonban ilyen nyilatkozat népszavazás útján — a fentiekben részletesen kifejtett indokok miatt — nem kényszeríthető ki. A NATO döntésre jogosult szervében (az Észak-atlanti Tanácsban) kialakult gyakorlat, hogy a döntések a tagállamok képviselőinek egyetértésével (konszenzussal) születnek. Ennek megfelelően a Magyar Köztársaságnak vétójoga van abban az esetben is, ha a NATO-ban olyan konkrét döntés meghozatala válna szükségessé, mint a nukleáris eszközök telepítése. Erre utal az Ész. 5. Cikke is, mely szerint a fegyveres erő alkalmazására „a többi Féllel egyetértésben” (in concert with the other Parties) kerül sor.

Source: https://magyarkozlony.hu/hivatalos-lapok/d2c977ff24c625f96e858d15d02337c5984294d9/dokumentumok/4600e7c3c5eab030f8cd6493a4361e25e691a4d8/letoltes